DA Den Europæiske Unions Tidende C 170/10

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2015/C 170/09)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM GODKENDELSE AF VÆSENTLIGE ÆNDRINGER AF VARESPECIFIKATIONEN FOR EN BESKYTTET OPRINDELSESBETEGNELSE/BESKYTTET GEOGRAFISK BETEGNELSE

Ansøgning om godkendelse af ændringer af varespecifikationen i henhold til artikel 53, stk. 2, i forordning (EU) nr. 1151/2012

»OVOS MOLES DE AVEIRO«

EU-nr.: PT-PGI-0105-01169 — 31.10.2013

BOB ( ) BGB ( X )

1. Ansøgende sammenslutning og legitim interesse

APOMA — Associação de Produtores de Ovos moles de Aveiro Adresse: Mercado Municipal de Santiago, R. Ovar, Praceta de Ílhavo, no 106 — 1o AA, AB, AE, 3810 — 145 Aveiro, PORTUGAL Tlf./fax +351 234428829 E-mail: apoma@sapo.pt

2. Medlemsstat eller tredjeland

Portugal

3. Afsnit i varespecifikationen, som berøres af ændringen

—

☐

—

☒

—

☐

—

☒

—

☒

—

☒

—

☒

—

☐

4. Type ændring(er)

—

☒

—

☐

5. Ændringer

Varebeskrivelse

1. »Ovos moles de Aveiro« kan også overtrækkes med chokolade, da dette har vist sig at være i overensstemmelse med de lokale og historiske produktionsmetoder. Denne ændring bekræftes af tidligere konditorer og i datidens litteratur.

2. I løbet af produktets holdbarhedstid falder vandindholdet, samtidig med at sukkerindholdet stiger, hvilket skyldes den krystalliseringsproces, som produktet gennemgår. Disse værdier må dog ikke svinge mere end 10 % i forhold til de oprindelige værdier.

Bevis for oprindelse

Brugen af chokolade medfører ændringer i sporbarhedssystemet i de tilknyttede registre, og denne ændring er nu indføjet i afsnittet om bevis for oprindelse.

Fremstillingsmetode

Følgende ændringer er blevet indføjet:

1. Brug af overtrækschokolade

Brugen af overtrækschokolade medfører ændringer i produktets rutediagram og beskrivelsen af fremstillingsmetoden.

Når »Ovos moles de Aveiro« overtrækkes med chokolade, skal chokoladen først tempereres, dvs. at den varmes op til højst 40 °C. Chokoladeovertrækket påføres enten manuelt eller mekanisk ved at dyppe produktet i chokolade. Derefter fjernes overskydende chokolade, og overtrækket krystalliserer. Krystalliseringen af chokoladen er afgørende for produktets endelige kvalitet, idet den ændrer produktets udseende og giver glans.

2. De friske æggeblommer skilles maskinelt fra hviderne

Det er tilladt at skille de friske æggeblommer maskinelt fra hviderne, da dette ikke ændrer råvarens kvalitet.

Ved den mekaniske adskillelse af æggeblommerne fra hviderne genskabes den traditionelle, manuelle proces. Der er blot tale om en fysisk proces, der ikke ændrer æggeblommernes grundlæggende egenskaber som friskhed og farve.

3. Afkøling ved brug af temperatursænkende udstyr

Det er muligt at anvende temperatursænkende udstyr til afkøling af massen til »Ovos moles de Aveiro«. Dette skal ske under præcise temperaturforhold. Desuden skal brugen registres for senere at gøre det muligt at identificere det produkt, der er fremstillet ved hjælp af denne metode. Sluttemperaturen skal være mellem 15 og 18 °C. I så tilfælde er det ikke nødvendigt at lade massen hvile i 24 timer. Smagsanalyser har vist, at brugen af temperatursænkende udstyr til afkøling af »Ovos moles de Aveiro« ikke ændrer produktets særlige kendetegn. Dette blev desuden understøttet af et smagspanel, som fastslog, at de pågældende ændringer ikke ændrede hverken produktets særlige kendetegn eller kvalitet.

4. Opbevaring

4.1. Dybfrost af »Ovos moles de Aveiro« i alle dets udformninger har medført en ændring af produktionsrutediagrammet, og der er tilføjet en beskrivelse af de tekniske regler for dybfrost. Proceduren blev godkendt efter en række videnskabelige undersøgelser, hvor det bl.a. blev undersøgt, hvilke metoder til nedfrysning og optøning af produktet der bør anvendes for at bevare produktets egenskaber og kvalitet. Resultaterne er blevet bekræftet et smagspanel, som konstaterede, at der statistisk set ikke er nogen betydningsfulde forskelle mellem det friske produkt og et produkt, der fryses ned og efterfølgende tøs op. For at kunne tillade at produktet sælges på frost, var det også nødvendigt at kontrollere produktets holdbarhed. Ved at fryse produktet kan det nu sælges på det internationale marked, da holdbarheden er blevet forlænget fra 15 dage til 6 måneder.

4.2. Takket være den nye mulighed for at anvende »intelligent« emballeringsmateriale, såsom pakninger med modificeret atmosfære og fødevarefilm, forlænges produktets holdbarhed, samtidig med at dets oprindelige egenskaber bibeholdes. Denne ændring gør det muligt at introducere produktet på det internationale marked. Resultaterne er blevet kontrolleret ved hjælp af smagsanalyser og mikrobiologiske analyser af de forskellige typer af »intelligent« emballage.

4.3. Produktets holdbarhed er som følger: Holdbarhed Opbevaring og emballering 21 dage I »intelligent emballage« 60 dage I hostieskal med chokoladeovertræk 6 måneder Dybfrost

Tilknytning

Ved at eksperimentere med den originale opskrift og give kreativiteten frit løb har producenterne bl.a. udviklet »Ovos moles de Aveiro« med chokoladeovertræk. Tidligere konditorer, såsom Silvana Raimund fra virksomheden Maria Apresentação da Cruz e Herdeiros, Lda., hvis første tilladelse daterer sig tilbage til 1930, fortæller: »Hos os blev de kaldt »Ovos moles pretos« (sorte Ovos moles). Vi producerede dem kun til særlige lejligheder, fordi de var meget arbejdskrævende. Det var ikke kun et spørgsmål om at dyppe hostieskallen i chokolade. … De blev overtrukket stykke for stykke og færdiggjort manuelt for at sikre, at hvert eneste stykke var perfekt. De blev produceret ved særlige lejligheder og kun efter ordre, da de blev anset som en gave. Flere år senere var der et konditori tæt på domstolen, der på en vis Dr. Candals opfordring genoptog produktionen af sorte Ovos moles, og man begyndte igen at snakke om disse sorte Ovos moles«.

Rosalina Jesus fortæller endvidere: »Folk bestilte dem ved særlige lejligheder. Der var en café neden for arkaden, hvor de solgte ægte cigarer. Vi hentede de tomme cigarkasser dernede, og så brugte vi dem, når en kunde ville have »Ovos moles pretos«. I sådanne tilfælde solgte vi blot 6 »Ovos moles« (denne form kaldes i dag »navalheira«) i disse cigarkasser. Senere fik Conceição lavet silkebånd med sløjfer, som vi brugte til dekoration. Båndet blev bundet om den nederste del af de chokoladeovertrukne »Ovos moles«, og derefter blev de lagt i cigarkassen…«.

De litterære henvisninger daterer sig helt tilbage til 1928 i »O Doce nunca amargou… doçaria portuguesa. História. Decoração. Receituário« af Emanuel Ribeiro. Heri finder man skitser af de forskellige former, der blev anvendt til »Ovos moles de Aveiro« i hostieskal, bl.a. yderst omhyggelige skitser af den chokoladeovertrukne variant. Den indeholder også en gammel model af en porcelænstønde, der blev brugt i 1935.

Mærkning

1. Certificeringsmærke

Det er ikke længere obligatorisk at forsyne certificeringsmærket med et hologram på grund af de udgifter, som dette medførte.

2. Ny emballage

Takket være nye undersøgelser, der viser, at den teknologiske udvikling inden for emballering ikke påvirker produktets egenskaber, er det nu muligt at anvende emballage, der afspejler de teknologiske fremskridt.

Det er tilladt at sælge »Ovos moles de Aveiro« i hostieskal i pakninger à 150 g for at imødekomme nye forbrugerkrav.

3. Salgsformer

Det er tilladt at sælge »Ovos moles de Aveiro« i hostieskal i løssalg direkte fra den originale åbne kasse, så længe mærkning, partinummer og certificeringsmærke er synlig. Formålet med denne ændring er, at små forhandlere kan sælge produktet i løs vægt under overholdelse af kravet om sporbarhed.

ENHEDSDOKUMENT

»OVOS MOLES DE AVEIRO«

EU-nr.: PT-PGI-0105-01169 — 31.10.2013

BOB ( ) BGB ( X )

1. Betegnelses

»Ovos moles de Aveiro«

2. Medlemsstat eller tredjeland

Portugal

3. Beskrivelse af landbrugsproduktet eller fødevaren

3.1. Produkttype

Kategori 2.3. Brød, wienerbrød, kager, kiks og andet bagværk samt konfekturevarer

3.2. Beskrivelse af produktet med betegnelsen i punkt 1

»Ovos moles de Aveiro« fremstilles ved tilsætning af rå æggeblommer til en sukkerlage. De sælges enten uden nogen form for emballage, omgivet af en hostieskal, der både kan være dækket af et fint lag sukkerlage eller overtrukket med chokolade, eller i træ- eller porcelænsemballage forestillende små tønder eller fade. Produktet kan også sælges dybfrosset. Massen er let skinnende, ensartet med gule og orange nuancer, den har en sammensat æggearoma og en karakteristisk duft med antydninger af karamel, kanel og tørret frugt, som er resultatet af de kemiske reaktioner mellem æggets forskellige bestanddele under bagningen. Smagen er sød, og takket være bagningen får æggene og sukkeret en særlig smag. Konsistensen er cremet og dog fast. Strukturen er ensartet — uden spor af æggeblomme eller sukkerkorn (som dog godt må optræde nogle dage efter fremstillingen som led i produktets krystalliseringsproces). Hostieskallen, der nogle gange anvendes til indkapsling af produktet, har en ensartet farve (fra hvid til lys gul), den er uigennemsigtig, glansløs, uden aroma eller med en svag duft af mel. Smagen er karakteristisk, konsistensen er plastisk og sprød, og overfladen er tør, glat og ensartet.

Den kemiske sammensætning er som følger:

Sukkerindhold i procent = 41 ± 5

Fedtindhold i procent = 17 ± 3

Samlet vandindhold i procent = 29 ± 3

Uopløseligt protein i procent = 4,2 ± 1,1

Vandaktiviteten er 0,864 ± 0,026

Produktet må under ingen omstændigheder indeholde stivelse, farvestoffer eller konserveringsmidler.

Mod slutningen af holdbarhedstiden må faldet i vandindholdet og stigningen i sukkerindholdet som følge af den krystalliseringsproces, som produktet gennemgår, ikke svinge mere end 10 % i forhold til de oprindelige værdier.

3.3. Foder (kun for produkter af animalsk oprindelse) og råvarer (kun for forarbejdede produkter)

»Ovos moles de Aveiro« fremstilles udelukkende ved brug af følgende ingredienser:

Æggeblommer fra helt friske æg, klasse A, størrelse L eller XL med en farve mellem 12 og 13 på den såkaldte Roche-farveskala.

Under hensyn til de særlige krav, der skal opfyldes i forbindelse med æggeblommerne, navnlig med hensyn til farve og friskhed, er det geografiske produktionsområde for æggene begrænset til kommunerne Águeda, Albergaria-a-Velha, Aveiro, Estarreja, Ílhavo, Mira, Murtosa, Oliveira de Frades, Ovar, S. Pedro do Sul, Sever do Vouga, Tondela, Vagos og Vouzela.

Man har altid brugt æg fra dette geografiske område til fremstilling af »Ovos moles de Aveiro«, hvilket giver produktet sin særlige farve og friskhed.

Raffineret, hvidt rørsukker.

Vand, hostieskal og chokolade.

—

3.4. Specifikke produktionsetaper, som skal finde sted i det afgrænsede geografiske område

Tilberedning af sukkerlagen.

Indarbejdning af de rå æggeblommer i sukkerlagen.

Kogning af massen (æggeblommerne hældes i sukkerlagen).

Afkøling af massen og hviletid.

Fyldning af hostieskallerne eller træ- eller porcelænstønderne.

Overtræk af hostieskallerne med sukkerlage eller chokolade.

3.5. Særlige bestemmelser for skiveskæring, rivning og emballering osv. vedrørende det produkt, som betegnelsen henviser til

På grund af produktets særlige egenskaber og for at undgå enhver forringelse af massens eller hostiernes kvalitet emballeres »Ovos moles de Aveiro« i produktionsområdet i små tønder — i de godkendte formater og materialer og med de ligeledes godkendte motiver — eller i papemballage eller »intelligent« emballage.

Konditorier må sælge »Ovos moles de Aveiro« uden hostieskal i løssalg, men de skal altid kunne fremvise dokumentation for oprindelse, vareparti og fremstillingsdato.

Hos små forhandlere kan »Ovos moles de Aveiro« sælges i alle udformninger både forpakket eller stykvis direkte fra den originale åbne kasse, hvor mærkning, vareparti og certificeringsmærke skal være synlig.

»Ovos moles de Aveiro« opbevares ved stuetemperatur, og holdbarheden er under disse betingelser 15 dage.

Hvis produktet emballeres i modificeret atmosfære eller fødevarefilm (såkaldt intelligent emballage), er holdbarheden 21 grader ved stuetemperatur. I dybfrossen form er holdbarheden 6 måneder, såfremt produktet også sælges på frost. Uindpakkede »Ovos moles de Aveiro« må kun dybfryses på produktionsstedet, hvor man har den nødvendige knowhow og sikrer, at produktet ikke håndteres uhensigtsmæssigt og kontamineres af mikroorganismer.

Holdbarheden er 60 dage, hvis »Ovos moles de Aveiro« er dækket af hostieskal og overtrukket med chokolade, såfremt det sker ved den temperatur, der teknisk set anbefales for opbevaring af chokolade, og produktet beskyttes mod andre lugte.

3.6. Specifikke regler for mærkning af det produkt, som den registrerede betegnelse henviser til

Etiketten skal forsynes med teksten »Ovos moles de Aveiro — Indicação Geográfica Protegida«, certificeringsmærket og »Ovos moles de Aveiros« logo:

Produktets navn, kontrol- og certificeringsorganets navn og et serienummer, så det er muligt at spore produktet, skal tydeligt fremgå af certificeringsmærket.

4. Præcis afgrænsning af det geografiske område

Hvad angår fremstilling og emballering, er det geografiske område begrænset til kommunerne ved Ria de Aveiro og tilgrænsende laguneområder. Dette skyldes ikke blot hensynet til de særlige jordbundsbetingelser og klimatiske betingelser, der kræves for at fremstille hostieskallen og selve æggemassen, navnlig med hensyn til luftfugtighed og -temperaturer, men også den nødvendige lokale knowhow. Området omfatter følgende kommuner: Águeda, Albergaria-a-Velha, Aveiro, Estarreja, Ílhavo, Mira, Murtosa, Ovar, Sever do Vouga og Vagos.

5. Tilknytning til det geografiske område

Det geografiske områdes egenart

Naturmæssig:

Klimaet er præget af afvandingsområdet omkring Vouga-floden, som løber ud i det vigtige floddelta, Ria de Aveiro. Denne beliggenhed giver landbruget særligt gode betingelser, navnlig med hensyn til dyrkning af majs og fjerkræavl, som har udviklet sig og har stor betydning i området ved Ria de Aveiro.

Laguneområdet Baixo Vouga og Médio Vouga har altid været frugtbare majsdyrkningsområder — både med hensyn til kvantitet og kvalitet. Majsdyrkningen, som længere tilbage i tiden var nødvendig for livets opretholdelse, begyndte i slutningen af det 19. århundrede og begyndelsen af det 20. århundrede at få større betydning, og der opstod i kommunerne ved Rio Vouga virksomheder, der havde en stor produktionskapacitet og stod for en høj produktkvalitet. Den traditionelle majs, der blev brugt til fjerkræavlen, bidrog uden tvivl til, at det endelige produkt også var af en særlig høj kvalitet.

Historisk:

Fremstillingen af »Ovos moles de Aveiro« går hundreder af år tilbage i tiden. Fremstillingen begyndte oprindeligt i klostrene og blev videreført af kvinder, der var blevet opdraget i klostrene, og som videregav hemmeligheden bag opskriften op igennem generationerne. Det fremgår af visse dokumenter, at kong Manuel den 1. i 1502 forsynede Jesus-klostret i Aveiro med 150 kg Madeira-sukker om året til fremstilling af denne specialitet, som blev brugt i forbindelse med rekonvalescens for syge. »Ovos moles de Aveiro« optræder som dessert i forbindelse med kongelige frokoster i 1908 og i værker af den store portugisiske forfatter Eça de Queiroz (»Os Maias« og »A Capital« fra 1888) og af den store brasilianske forfatter Erico Veríssimo (»Solo de Clarineta-Memórias« fra 1973). »Ovos moles de Aveiro« overtrukket med chokolade optræder ligeledes i »O Doce nunca amargou… doçaria portuguesa. História. Decoração. Receituário« af Emanuel Ribeiro fra 1928.

De typiske små tønder med »Ovos moles de Aveiro« og hostiefigurerne, som næsten altid har maritime motiver, og de kvindelige sælgere optræder hyppigt på fliser, litografier, i folkelige digte, teaterstykker og sange af regionalt tilsnit. Allerede i 1856 fandtes der registrerede og velrenommerede producenter. På baggrund af den originale opskrift og ved at give kreativiteten frit løb udførte producenterne nye eksperimenter, der bl.a. førte til »Ovos moles de Aveiro« med chokoladeovertræk. Fra nogle af de ældste konditorer inden for faget, hvis første tilladelse er fra 1930, lyder det: »Hos os kaldte vi dem sorte Ovos moles. Vi producerede dem kun til særlige lejligheder, for de var meget arbejdskrævende«.

Produktets egenart

»Ovos moles de Aveiro« har nogle særlige egenskaber på grund af de råmaterialer, der bruges i fremstillingen — nemlig æg og sukker — og den lokale knowhow. Æggeblommerne tilsættes nemlig sukkerlagen på en måde, der genskaber de traditionelle bådes (moliceiros) vuggende bevægelser på Ria de Aveiro.

Den særlige fremstillingsmåde giver »Ovos moles de Aveiro« en konsistens, farve og smag, der er helt særlig, og som ikke findes andre steder i landet.

Meget forsigtigt skiller producenterne enten manuelt eller maskinelt de helt friske æggeblommer fra hviderne. Samtidig tilberedes sukkerlagen ved opvarmning, indtil sukkeret begynder at få en tilpas tyk konsistens (ved en temperatur på 110 °C). Æggeblommerne hældes i sukkerlagen, og denne blanding koger, indtil man kan se bunden af gryden. I denne fase er knowhow helt afgørende. Herefter afkøles massen, og den hviler 24 timer. Dette skal ske i særlige rum hos producenterne. Årsagen hertil er, at »Ovos moles de Aveiro« i denne fase er temmelig følsomme over for store temperaturudsving og nemt påvirkes af udefra kommende lugte. Nu findes der temperatursænkende udstyr, som gør det muligt at afkøle massen hurtigere og på mere kontrolleret vis, samtidig med at massen til »Ovos moles de Aveiro« bibeholder sine særlige egenskaber. Hvis afkølingen sker ved hjælp af temperatursænkende udstyr, skal sluttemperaturen være mellem 15 og 18 °C. I så tilfælde er der ikke nødvendigt at lade dejen hvile i 24 timer.

Alt efter hvordan slutproduktet skal se ud, kan den afkølede masse herefter enten:

— emballeres i små tønder, som lukkes med et låg og en film, der isolerer og beskytter produktet

— omgives med hostieplader, som herefter presses sammen ved håndkraft efter sammenklæbning. Som klæbemiddel må der kun anvendes hvider fra pasteuriserede æg. Herefter klippes stykkerne til i overensstemmelse med de forskellige ønskede motiver og forme. Figurerne anbringes på bakker og tørrer om nødvendigt i særlige rum med konstant temperatur — nogle gange overtrukket med en sukkerlage eller chokolade, som sikrer produktets holdbarhed.

Selv de materialer, der anvendes i indpakningen af selve massen, dvs. hostieskallen, der oprindeligt stammer fra klostrene, og træ- eller porcelænstønderne, er særlige og unikke. Der er tale om materialer, der er typiske for og inspireret af området, og hvorpå der gengives figurer fra området. Hostieskallerne er formet som havdyr, fiskeredskaber eller tørrede frugter, som er meget typiske for de højtliggende områder, hvor æggene produceres. På tønderne gengives motiver fra floddeltaet, som f.eks. fyrtårnet eller moliceiro-bådene.

Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Temperaturbetingelserne og luftfugtigheden ved floddeltaet er også gunstige for fremstillingen af »Ovos moles de Aveiro« og hostierne og er med til at give dem en særlig konsistens og en holdbarhed, man ikke kan opnå uden for regionen.

Både anvendelsen af de små træ- og porcelænstønder og hostierne er udtryk for en tæt tilknytning til Ria de Aveiro og lagunemotiverne. Man afbilleder de letgenkendelige motiver som især fyrtårnet eller moliceiro-bådene, og hostiefigurerne formes som fisk, muslingeskaller og små tønder samt garnbøjer, som anvendes i fiskeriet — en anden typisk aktivitet i regionen.

Hostieskallernes lagunemotiver, som har tilknytning til Ria de Aveiro og Rio Vouga — fisk, krabber, tobiskonge, blåmuslinger, muslingeskaller, konksnegle, tønder, garnbøjer eller flasker, hjertemuslinger, sandmuslinger, østers og moliceiro-bådene — vidner tydeligt om den tilknytning, som produktet har til det geografiske område. De elementer, der er inspireret af den lokale flora, såsom valnødder, agern, kastanjer og vidjekurve, bevidner også utvetydigt tilknytningen til området, eftersom det drejer sig om frugter fra træer, der hører hjemme og vokser vildt i området. Desuden fremstilles de små tønder af poppeltræ og porcelæn efter håndværkstraditioner og i materialer, der er typiske for området.

»Ovos moles de Aveiro« er således et helt specielt produkt. Ved bare at nævne »Ovos moles« eller ved at se et af områdets symboler (floddeltaet, fyrtårnet eller moliceiro-bådene) på emballagen eller i et butiksvindue kommer folk straks til at tænke på Aveiro.

Henvisning til offentliggørelsen af varespecifikationen

(Artikel 6, stk. 1, andet afsnit i forordningen).

http://www.dgadr.mamaot.pt/images/docs/val/dop_igp_etg/Valor/doc/CE_Ovos_Moles_Aveiro.pdf

(1) EUT L 343 af 14.12.2012, s. 1.